എല്ജെഡി ജില്ലാ കൗണ്സില് യോഗം റദ്ദ് ചെയ്തു ആലപ്പുഴ: ലോക് താന്ത്രിക് ജനതാദള് വിമതപക്ഷം ജില്ലയിലെ കായംകുളത്തു വിളിച്ചു ചേര്ത്ത ജില്ലാ കൗണ്സില് യോഗം പാര്ട്ടി സംസ്ഥാന നേതൃത്വം ഇടപെട്ടു റദ്ദ് ചെയ്തു. നിലവിലെ പാര്ട്ടി ജില്ലാ പ്രസിഡന്റിന്റെ നിര്യാണത്തെ തുടര്ന്ന് പുതിയ ജില്ലാധ്യക്ഷനെ തെരഞ്ഞെടുക്കാനാണ് വിമതര് ലക്ഷ്യമിട്ടത്. ഇതിനെതിരേ ജില്ലയിലെ ഔദ്യോഗികപക്ഷം സംസ്ഥാന നേതൃത്വത്തിനു പരാതി നല്കി. സംസ്ഥാന നേതൃത്വത്തെ പിന്തുണയ്ക്കുന്ന ജില്ലയിലെ ഭൂരിപക്ഷം കൗണ്സില് അംഗങ്ങള്ക്കും യോഗത്തിലേക്കു ക്ഷണമില്ലായിരുന്നു. വ്യാജ കൗണ്സില് ലിസ്റ്റ് വച്ചുനടത്തുന്ന കൗണ്സില് യോഗം റദ്ദ് ചെയ്യണമെന്ന് ആവശ്യപ്പെട്ട് ജില്ലയിലെ ഒന്പതു നിയോജകമണ്ഡലങ്ങളിലെ നിലവിലെ കൗണ്സില് അംഗങ്ങള് പാര്ട്ടി സംസ്ഥാന അധ്യക്ഷനു നല്കിയ പരാതിയെ തുടര്ന്നാണ് നടപടിയെന്നറിയുന്നു. അമ്ബലപ്പുഴ, ആലപ്പുഴ, അരൂര്, ഹരിപ്പാട് നിയോജകമണ്ഡലം പ്രസിഡന്റുമാരടക്കം കഴിഞ്ഞ ഒരു വര്ഷത്തിനിടയ്ക്കു പാര്ട്ടി വിട്ടുപോയതിനുശേഷം മണ്ഡലം കമ്മിറ്റി പുനഃസംഘടിപ്പിച്ചിട്ടില്ല. ജില്ലയുടെ സംഘടനാ ചുമതലയുള്ള പാര്ട്ടി സംസ്ഥാന ജനറല് സെക്രട്ടറി സലിം മടവൂരിനെ ഒഴിവാക്കിയാണ് യോഗം വിളിച്ചത്. ജില്ലാ പ്രസിഡന്റിന്റെ നിര്യാണത്തെത്തുടര്ന്ന് പകരം ജില്ലാ കൗണ്സില് യോഗം വിളിച്ചു ചേര്ക്കണമെങ്കില് പാര്ട്ടി സംസ്ഥാന അധ്യക്ഷന്, അല്ലെങ്കില് ചുമതലപ്പെടുത്തുന്ന ജില്ലാ കമ്മിറ്റി ചുമതലയുള്ള സംസ്ഥാന ജനറല് സെക്രട്ടറിയോ ആയിരിക്കണം യോഗം വിളിച്ചുചേര്ക്കേണ്ടത്. ഇത്തരം നടപടിക്രമങ്ങള് ഒന്നും പാലിക്കാതെയാണ് വിമതപക്ഷം യോഗം വിളിച്ചതെന്നാണ് ഔദ്യോഗിക പക്ഷത്തിന്റെ ആക്ഷേപം. നിയമപ്രകാരം ജില്ലാ കൗണ്സില് നിലവിലില്ലാത്ത സാഹചര്യത്തില് പാര്ട്ടിയുടെ പുതിയ ജില്ലാ പ്രസിഡന്റിനെ അടുത്തയാഴ്ച കോഴിക്കോടു ചേരുന്ന സംസ്ഥാന നേതൃത്വ യോഗം തീരുമാനിച്ച് പ്രഖ്യാപിക്കുമെന്നറിയുന്നു.